อธิบดีกรมอุตุนิยมวิทยา ระบุ สภาพอากาศโดยรวมของประเทศไทยสัปดาห์นี้ เกือบทุกพื้นที่ยังคงมีฝนตกยกเว้นภาคใต้ตอนล่าง
อธิบดีกรมอุตุนิยมวิทยา ระบุ สภาพอากาศโดยรวมของประเทศไทยสัปดาห์นี้ เกือบทุกพื้นที่ยังคงมีฝนตกยกเว้นภาคใต้ตอนล่างนาวาอากาศเอก สมศักดิ์ ขาวสุวรรณ์ อธิบดีกรมอุตุนิยมวิทยา เปิดเผยถึงสภาพอากาศโดยรวมของประเทศไทยในช่วงสัปดาห์นี้ว่า ตั้งแต่วันนี้ (1 มิถุนายน 2563)  - 7 มิถุนายน 2563 เกือบทุกพื้นที่ยังคงมีฝนตก ฝนฟ้าคะนอง ยกเว้นภาคใต้ตอนล่างซึ่งในช่วงปลายสัปดาห์นี้ปริมาณฝนจะเบาบางลงเนื่องจากอิทธิพลของกระแสลมตะวันตกเฉียงใต้อ่อนกำลังลง โดยภาคเหนือ ภาคตะวันออกเฉียงเหนือและภาคกลาง ปริมาณฝนร้อยละ 30 ของพื้นที่ ส่วนภาคตะวันออกและภาคใต้ฝั่งตะวันตก ปริมาณฝนร้อยละ 40 - 60 ของพื้นที่ ขณะที่ คลื่นลมในทะเลฝั่งอันดามันและอ่าวไทยคลื่นสูง 1 เมตร บริเวณที่มีฝนฟ้าคะนองคลื่นสูง 2 เมตร ขณะเดียวกัน ถึงแม้ว่าจะเป็นช่วงฤดูฝน แต่ในช่วงบ่ายบางพื้นที่ยังคงมีอุณหภูมิสูงสุดประมาณ 38-39 องศาเซลเซียส ในภาคเหนือ ภาคกลางและภาคตะวันออก ทำให้อากาศร้อนถึงร้อนจัด ส่วนภาคตะวันออกเฉียงเหนือ อุณหภูมิสูงสุดประมาณ 35 องศาเซลเซียส พร้อมขอให้ประชาชนระมัดระวังเรื่องการสัญจรไปมาเนื่องจากเป็นช่วงที่อากาศเปลี่ยนแปลงและมีฝนฟ้าคะนองเกิดขึ้นหลายพื้นที่ แนะนำให้พกร่มเพื่อป้องกันแสงแดดและฝนตกด้วยประชาชนที่มีข้อสงสัยเพิ่มเติม สามารถติดตามการพยากรณ์อากาศได้ที่ กรมอุตุนิยมวิทยา เว็บไซต์www.tmd.go.th หรือสายด่วน 1182